**POUČENIE o registri združenia SOLUS**

**(Register FO)**

1. **ÚVOD**

Spoločnosť **Home Credit Slovakia, a.s.,** Teplická 7434/147, Piešťany 921 22, IČO 36 234 176, zapísaná v Obchodnom registri Okresného súdu Trnava, oddiel Sa, vložka číslo 10130/T,

je členom **záujmového združenia právnických osôb s názvom SOLUS**, IČO 37 935 984(tiež len „**združenie**“ alebo len „**združenie SOLUS**“).

Jednotliví členovia združenia SOLUS majú spoločný záujem podieľať sa na prevádzkovaní informačného systému obsahujúceho negatívny register združenia SOLUS (ďalej aj len „**register**“ alebo „**Register FO**“), v rámci ktorého sú spracúvané údaje o klientoch (fyzických osobách - spotrebiteľoch) jednotlivých členských spoločností združenia SOLUS, ktorí porušili zmluvný záväzok riadne platiť za poskytnutú službu. Podmienkou spracúvania dát dotknutých fyzických osôb je ich súhlas.

Základným účelom spracúvania osobných údajov v registri je tvorba a spracovanie informačných súborov, za účelom zabezpečenia informovania oprávnených členov združenia SOLUS o porušení platobnej povinnosti zo zmlúv uzatvorených medzi oprávnenými členmi združenia a klientmi a o následnej platobnej morálke klientov oprávnených členov združenia počas trvania zmluvného vzťahu medzi oprávneným členom združenia a klientom ako aj pri budúcom (aj opakovanom) poskytovaní úverov a iných služieb členmi združenia. Budúcim (opakovaným) poskytovaním úverov a iných služieb sa rozumie také poskytovanie (aj opakované) úverov a služieb členmi združenia, ktoré nastane najneskôr do uplynutia troch rokov od splnenia klientových splatných záväzkov zo zmluvy uzatvorenej medzi klientom a oprávneným členom združenia.

1. **ÚDAJE SPRACÚVANÉ V REGISTRI FO**

V registri môžu byť spracúvané a oprávneným členom združenia SOLUS poskytované údaje o klientoch, ktorí porušili zmluvný záväzok riadne platiť za poskytnutú službu, v tomto rozsahu:

* identifikačné údaje klienta – meno alebo mená, priezvisko, rodné číslo, adresa a
* údaje o rozsahu a povahe porušenia zmluvnej povinnosti klientom, o povahe záväzku, z ktorého nesplnená zmluvná povinnosť vyplýva, a o následnej platobnej morálke.

Vyššie uvedené údaje od členských spoločností združenia (od tých členských spoločností, voči ktorým sa klient dopustil porušenia zmluvnej povinnosti), tvoria tzv. **Informačný súbor registra.**

V registri nie sú spracúvané osobitné kategórie osobných údajov v zmysle platného Zákona o ochrane osobných údajov – tzv. citlivé údaje klientov (napr. údaje týkajúce sa zdravia a pod.).

1. **IDENTIFIKÁCIA SUBJEKTOV, KTORÉ MÔŽU MAŤ PRÍSTUP K  OSOBNÝM ÚDAJOM PRI ICH SPRACÚVANÍ V REGISTRI FO**

**Prevádzkovateľ informačného systému**:

**SOLUS, záujmové združenie právnických osôb**, IČO 37 935 984, sídlo Röntgenova 28, 851 01 Bratislava.

* združenie SOLUS má vo vzťahu ku klientom jednotlivých členov združenia SOLUS – fyzickým osobám postavenie prevádzkovateľa informačného systému podľa platného zákona č. 122/2013 Z.z. o ochrane osobných údajov (v texte len „**Zákon o ochrane osobných údajov**“).

Združenie SOLUS zabezpečí, že spracúvané informácie budú poskytnuté jednotlivým oprávneným členom združenia SOLUS, a to za účelom zabezpečenia informovania oprávnených členov združenia o porušení platobnej povinnosti zo zmlúv uzatvorených medzi oprávnenými členmi združenia a klientmi a o následnej platobnej morálke klientov oprávnených členov združenia (počas trvania zmluvného vzťahu medzi oprávneným členom združenia SOLUS a klientom ako aj pri budúcom (aj opakovanom) poskytovaní úverov a iných služieb členmi združenia).

**Sprostredkovateľ informačného systému**:

**SID Slovensko, a.s.**, IČO 36 240 915, sídlo Röntgenova 28, 851 01 Bratislava (ďalej tiež len „SID“).

Na základe písomnej zmluvy medzi združením SOLUS, príslušným členom združenia SOLUS a spoločnosťou SID bude SID poskytovať služby súvisiace so vzájomným informovaním veriteľských subjektov o bonite, dôveryhodnosti a platobnej morálke ich klientov.

* Spoločnosť SID má vo vzťahu ku klientom jednotlivých členov združenia SOLUS – fyzickým osobám postavenie sprostredkovateľa informačného systému podľa Zákona o ochrane osobných údajov.

**Jednotliví** **členovia združenia SOLUS**, ktorí majú alebo budú mať so združením SOLUS a spoločnosťou SID uzavretú zmluvu o spracúvaní údajov v rámci spoločnej databázy združenia a sú zapojení do prevádzky registra, majú vo vzťahu k svojim klientom – fyzickým osobám postavenie prevádzkovateľa vlastného informačného systému podľa Zákona o ochrane osobných údajov.

**Zoznam členov združenia SOLUS, platný ku dňu 1.11.2016, tvorí prílohu k tomuto dokumentu.** Aktuálny zoznam **členov združenia SOLUS** je uvedený na internetovej stránke združenia SOLUS: [www.solus.sk](http://www.solus.sk).

Sprostredkovateľ (SID) môže, v záujme zabezpečenia maximálnej bezpečnosti spracúvaných dát, pri spracúvaní využiť služby ďalšieho subjektu (tzv. **technický spracovateľ**), a to na základe písomnej zmluvy medzi sprostredkovateľom a tzv. technickým spracovateľom. Tzv. technický spracovateľ spracúva dáta obsiahnuté v registri s tým, že osobné údaje klientov sú v zašifrovanom stave. Tzv. technický spracovateľ nepozná ani nebude poznať kľúč na dešifrovanie zašifrovaných údajov a z toho dôvodu nemá ani nebude mať prístup k menám, priezviskám a rodným číslam klientov a/alebo žiadateľov.

Ku dňu spracovania a vydania tohto dokumentu t.j. k 17.1.2014 je tzv. technickým spracovateľom registrov združenia SOLUS spoločnosť **Global Payments Europe, s.r.o.,** IČO 27 088 936, so sídlom Strašnice, V Olšinách 80/626, 100 00 Praha 10, Česká republika.

Združenie SOLUS môže byť povinné v zmysle osobitných platných právnych predpisov poskytnúť z Registra FO niektoré osobné údaje dotknutých osôb oprávneným štátnym orgánom na základe ich písomnej žiadosti. Pokiaľ sa v Registri FO nenachádzajú údaje o osobe označenej v príslušnej písomnej žiadosti štátneho orgánu, združenie SOLUS, ako prevádzkovateľ informačného systému, v tomto zmysle odpovie (po položení otázky do Registra FO, ktoré môže byť realizované sprostredkovateľom spoločnosťou SID Slovensko, a.s.) a osobné údaje uvedené v danej žiadosti bude spracúvať len na účely evidovania obdržanej žiadosti a vybavenia uvedenej odpovede (nebude ich nikomu poskytovať ani sprístupňovať, nebude ich zverejňovať ani prenášať do tretích krajín). Poučenie o právach dotknutých osôb uvedené v bode VI tohto dokumentu platí aj pre tieto prípady.

1. **OPIS FUNGOVANIA REGISTRA FO**

Register je spoločnou databázou údajov vytvorenou na základe informácií poskytovaných zo strany členov združenia SOLUS o ich klientskom portfóliu.

Počiatočné i priebežné zaraďovanie či aktualizácia informácií (údajov) v registri je podmienené poskytnutím súhlasu so spracúvaním údajov v registri. Klient udeľuje tento súhlas dobrovoľne.

Informácie (údaje) obsiahnuté v registri sú zo strany riadnych členov združenia SOLUS pravidelne aktualizované (minimálne 1x za mesiac) a sú uchovávané pre potrebu vzájomného informovania jednotlivých členov združenia SOLUS.

Informácie (údaje) o zmluvných vzťahoch s klientmi sú jednotlivými členmi združenia SOLUS poskytované sprostredkovateľovi (spoločnosti SID), ktorý tieto údaje ďalej spracúva (sám alebo prostredníctvom tzv. technického spracovateľa).

Takto spracúvané informácie (údaje) poskytne SID vo forme správ jednotlivým členom združenia SOLUS, ktorí využívajú register, na základe ich žiadosti, a to výlučne za účelom zabezpečenia informovania oprávnených členov združenia SOLUS o porušení platobnej povinnosti zo zmlúv uzatvorených medzi oprávnenými členmi združenia a klientmi a o následnej platobnej morálke klientov oprávnených členov združenia počas trvania zmluvného vzťahu medzi oprávneným členom združenia a klientom ako aj pri budúcom (aj opakovanom) poskytovaní úverov a iných služieb členmi združenia.

V súlade s príslušnými ustanoveniami Zákona o ochrane osobných údajov budú osobné údaje klientov – fyzických osôb spracúvané pre vyššie uvedený účel iba s ich súhlasom. Vloženie osobných údajov do registra jedným z veriteľských subjektov automaticky neznamená, že tieto údaje budú voľne prístupné ďalším členom združenia SOLUS – ďalší členovia združenia SOLUS budú opäť potrebovať preukázateľný súhlas príslušného klienta, aby sa na tieto údaje obsiahnuté v registri mohli opýtať; v prípade osobných údajov klientov sa uplatní **princíp tzv. dvojitého súhlasu**.

Osobné údaje budú spracúvané (t.j. súhlas so spracúvaním osobných údajov platí) počas trvania zmluvy uzavretej medzi klientom a členskou spoločnosťou združenia až do splnenia vyššie uvedeného účelu spracúvania osobných údajov, najdlhšie však do uplynutia troch rokov od splnenia klientových splatných záväzkov zo zmluvy uzatvorenej medzi klientom a oprávneným členom združenia SOLUS, pričom:

1. pokiaľ klient, ktorý sa nachádzal v registri, splatil dlh, jeho osobné údaje klienta budú z registra vymazané uplynutím troch mesiacov, počas ktorých nebude voči členovi združenia v omeškaní so žiadnou splatnou platbou, s výnimkou prípadov uvedených v nasledujúcom písmene b),
2. pokiaľ klient splatil všetky svoje splatné záväzky až na základe uplatnenia pohľadávky súdnou cestou alebo oznámením orgánom činným v trestnom konaní alebo v čase keď mal veriteľ možnosť uplatniť pohľadávku súdnou cestou alebo oznámením orgánom činným v trestnom konaní, najskôr však, ak sa klient dostal do omeškania so splatením viac než dvoch po sebe nasledujúcich splátok alebo jednej splátky dlhšie ako dva mesiace, alebo klient uviedol v žiadosti nepravdivé alebo neúplné údaje, osobné údaje klienta budú z registra vymazané uplynutím troch rokov po dátume úhrady posledného finančného záväzku voči členovi združenia SOLUS.

V prípade, že uvedená doba spracúvania presiahne 10 rokov, budú jednotlivé údaje z platobnej histórie staršie ako 10 rokov zlikvidované.

U dlhodobých záväzkov, u ktorých má členská spoločnosť združenia povinnosť pravidelne (napr. ročne) prehodnocovať bonitu klienta (napr. hypotekárne úvery), môže podľa posúdenia tejto spoločnosti skutočnosť, že nemožno, napr. z dôvodu absencie súhlasu klienta, vykonať preverenie v registri, viesť k požiadavke na iné dokladovanie jeho bonity, napr. pravidelné dokladovanie pracovného príjmu.

1. **PREHLÁSENIE O BEZPEČNOSTI SPRACÚVANÝCH DÁT**

Vysoká úroveň zabezpečenia spracúvaných dát (vrátane komunikácie), ktorá je a bude zabezpečená v rámci registra, zabráni neoprávnenému alebo náhodnému prístupu k informáciám (údajom) obsiahnutým v registri, ich zmene, zničeniu alebo strate, neoprávneným prenosom, neoprávnenému spracovaniu ako aj inému zneužitiu spracúvaných informácií.

Základné bezpečnostné prvky:

* šifrovaná komunikácia;
* využitie certifikátov na identifikáciu užívateľov;
* prístup iba z povolených IP adries;
* šifrovanie osobných údajov;
* oddelenie sprostredkovateľa (pozná šifrovací kľúč, môže klásť iba on-line otázky) a tzv. technického spracovateľa (vykonáva spracúvanie dát bez znalosti šifrovacieho kľúča).

Vďaka využitiu moderných technológií týkajúcich sa prevádzky systému a zabezpečenia prenosu a uchovávania údajov klientov členov združenia SOLUS a zmluvne definovaným vzťahom a zárukám je minimalizované riziko zneužitia informácií.

1. **POUČENIE O PRÁVACH DOTKNUTÝCH OSÔB**

Pred získaním Vašich osobných údajov máte právo na preukázanie totožnosti oprávnenej osoby, ktorá získava osobné údaje alebo preukázanie príslušnosti oprávnenej osoby hodnoverným dokladom k tomu subjektu, v mene ktorého koná; oprávnená osoba je povinná takejto žiadosti dotknutej osoby bez zbytočného odkladu vyhovieť.

Poskytnutie osobných údajov je dobrovoľné, na základe súhlasu dotknutej osoby a spravuje sa zákonom č. 122/2013 Z.z. o ochrane osobných údajov v platnom znení

Práva dotknutých osôb pri spracúvaní osobných údajov sú upravené v ustanoveniach platného Zákona o ochrane osobných údajov (t.j. č. 122/2013 Z.z. o ochrane osobných údajov v platnom znení, najmä v § 28 až 30).

V zmysle Zákona o ochrane osobných údajov máte právo vyžadovať informácie o tom, či sú alebo nie sú o Vašej osobe spracúvané osobné údaje, vo všeobecne zrozumiteľnej forme informácie o spracúvaní osobných údajov v zákonnom rozsahu, o zdroji Vašich osobných údajov a ako aj o zozname Vašich osobných údajov, ktoré sú predmetom spracúvania.

Pokiaľ zistíte alebo sa domnievate, že niektorý člen združenia SOLUS, združenie SOLUS, spoločnosť SID alebo ďalšie subjekty, ktoré sa budú podieľať na spracúvaní údajov v registri (t.j. príslušní prevádzkovatelia alebo sprostredkovatelia), budú vykonávať spracúvanie Vašich osobných údajov, ktoré je v rozpore s ochranou Vášho súkromného života alebo v rozpore so zákonom, najmä ak sú Vaše osobné údaje nesprávne, neúplné alebo neaktuálne, môžete:

* požiadať príslušného prevádzkovateľa alebo sprostredkovateľa o vysvetlenie;
* požadovať, aby príslušný prevádzkovateľ alebo sprostredkovateľ odstránil vzniknutý stav, najmä môžete prostredníctvom písomnej žiadosti požadovať vykonanie opravy, doplnenia alebo likvidácie Vašich nesprávnych, neúplných alebo neaktuálnych osobných údajov (v prípade potreby bude v nadväznosti na Vašu žiadosť vykonané dočasné blokovanie alebo likvidácia týchto údajov).

Ďalej máte právo na základe písomnej žiadosti vyžadovať likvidáciu Vašich osobných údajov, ak bol splnený účel ich spracúvania alebo ak došlo k porušeniu zákona, alebo blokovanie osobných údajov z dôvodu odvolania súhlasu pred uplynutím času jeho platnosti. Ak bude Vaša žiadosť spĺňať zákonom stanovené požiadavky a bude považovaná za oprávnenú, sú príslušné subjekty povinné neodkladne odstrániť závadný stav. Ak budete mať podozrenie, že Vaše osobné údaje sa neoprávnene spracúvajú, môžete podať Úradu pre ochranu osobných údajov Slovenskej republiky (<http://www.dataprotection.gov.sk>) návrh na začatie konania o ochrane osobných údajov.

Prevádzkovateľ je povinný písomne vybaviť žiadosť dotknutej osoby najneskôr do 30 dní odo dňa doručenia žiadosti (príjemcom osobných údajov uvedených v odpovedi je výlučne dotknutá osoba, ktorá žiadosť podala). Túto povinnosť môže za prevádzkovateľa plniť sprostredkovateľ (spoločnosť SID Slovensko, a.s.).

Ak dotknutá osoba nemá spôsobilosť na právne úkony v plnom rozsahu, jej práva môže uplatniť zákonný zástupca. Ak dotknutá osoba nežije, jej práva, ktoré mala podľa Zákona o ochrane osobných údajov, môže uplatniť blízka osoba.

Podpisom „súhlasu“ ste potvrdil(a), že ste bol(a) poučený(a) o svojich právach, najmä podľa § 28 až 30 Zákona o ochrane osobných údajov.

1. **KLIENTSKY SERVIS**

Informácie o združení SOLUS:

* internetová adresa [www.solus.sk](http://www.solus.sk)
* telefónna linka: + 421 (0) 2 54 410 854 (je spoplatnená bežnými cenami ako volanie z pevnej linky i z mobilných sietí podľa tarify príslušného operátora)
* faxová linka: + 421 (0) 2 54 410 855
* e-mailová adresa: info@solus.sk

Klientske centrum združenia SOLUS poskytuje klientom nasledujúce služby:

* vyhotovuje odpovede na žiadosti dotknutých osôb podľa platného Zákona o ochrane osobných údajov (úhrada za poskytnutie informácií je stanovená v súlade so Zákonom o ochrane osobných údajov, postup a aktuálny cenník viď [www.solus.sk](http://www.solus.sk));
* prijíma a vybavuje prípadné sťažnosti či pripomienky zo strany klientov v súvislosti s prípadne nepresnými spracúvanými údajmi.

Tento dokument bol schválený príslušným orgánom združenia SOLUS dňa 17.1.2014 a s účinnosťou od 17.1.2014 v plnom rozsahu nahrádza znenie z dňa 13.6.2013.

**Príloha k Poučeniu o registri združenia SOLUS**

**Zoznam členov združenia SOLUS pôsobiaceho na území Slovenskej republiky**

**platný ku dňu 1.11.2016**

|  |  |
| --- | --- |
| **Obchodné meno člena združenia SOLUS** | **IČO** |
| ALD Automotive Slovakia s.r.o. | 47 977 329 |
| mBank S.A., pobočka zahraničnej banky | 36 819 638 |
| BNP PARIBAS PERSONAL FINANCE SA, pobočka zahraničnej banky  | 47 258 713  |
| COFIDIS, a.s. | 36 816 337 |
| Home Credit Slovakia, a.s. | 36 234 176 |
| IMPULS-LEASING Slovakia s.r.o | 36 745 804 |
| PROFI CREDIT Slovakia, s.r.o. | 35 792 752 |
| sAutoleasing SK, s.r.o. | 46 806 491 |
| O2 Slovakia, s.r.o. | 35 848 863 |
| ZUNO BANK AG, pobočka zahraničnej banky | 36 867 594 |